સાચી વાત એ છે કે, ઈઝરાયેલે ખ્રિસ્તીઓના સૌથી પવિત્ર ધાર્મિક સ્થળ તરીકે તેમજ મુસ્લિમોના પણ સૌથી પવિત્ર ધાર્મિક સ્થળ તરીકે જેરુસલેમને માન્યતા આપેલી જ છે અને દુનિયાભરના ખ્રિસ્તીઓ તેમજ મુસ્લિમો રોજેરોજ જેરુસલેમની યાત્રાએ આવે જ છે. જેમ હિન્દુઓ માટે કાશીનું મહત્ત્વ છે તેમ યહુદીઓ માટે જેરુસલેમનું મહત્ત્વ છે. આમ દુનિયાના ત્રણે મુખ્ય ધર્મ યહુદી, ખ્રિસ્તી અને ઇસ્લામ માટે જેરુસલેમનું એકસરખું મહત્ત્વ છે. પરંતુ અગાઉ કહ્યું તેમ યહુદી ધર્મ ઓછામાં ઓછા ૩૦૦૦ વર્ષનો ઈતિહાસ ધરાવે છે (અને તાજેતરના એક સંશોધનના દાવા પ્રમાણે તો યહુદી ધર્મ ૭૦૦૦ વર્ષ જૂનો છે, પણ એ દાવાને નક્કર અનુમોદન મળવાનું બાકી છે). તો હવે સવાલ એ ઊઠે કે આટલા પૌરાણિક ધર્મના લોકોની આસ્થાનું મુખ્ય શહેર જેરુસલેમ વિવાદાસ્પદ સ્થળની કક્ષામાં કેવી રીતે ગણાય? પરંતુ હવે લાગે છે કે જેરુસલેમ ઉપર લાગેલી વિવાદાસ્પદ સ્થળની ટેગ દૂર થઈ જશે. ટ્રમ્પ સરકારે હિંમત કરીને દૂતાવાસ શરૂ કર્યું છે તો શક્ય છે કે થોડા મહિનામાં બ્રિટન, દક્ષિણ કોરિયા જેવા અમેરિકાના કેટલાક સાથી દેશો પણ જેરુસલેમને ઈઝરાયેલની રાજધાની તરીકે માન્યતા આપે.